इस ढंग से विचार करें तो अपने इकलौते संग्रह 'यीशू की कीलें' के साथ हिंदी के कथा-संसार में एक विशिष्ट पहचान बनाने में कामयाब किरण सिंह ऐसी कथाकार के तौर पर सामने आती हैं जिन्हें हिंदी लेखन की प्रचलतित परिपाटी और परंपरा में अनुस्युत कर देखना बहुत मुश्किल काम है। बल्कि उनकी कहानियां पढ़ते हुए यह संदेह होता है कि यह लेखिका हिंदी की कथा-परंपरा या इसके साहित्यिक माहौल से परिचित है भी या नहीं, क्योंकि जो प्रविधियां वह इस्तेमाल करती हैं, जिन कथा-तत्वों की मदद लेती हैं, वे कई बार हिंदी की परंपरा से अगर दूर जाते नहीं, तो उससे अलग छिटके ज़रूर दिखाई पड़ते हैं। उनकी शुरुआती कहानियों में एक 'कथा सावित्री और सत्यवान की' के केंद्र में हिंदी का लेखक-पाठक और लेखन है। कहानी की नायिका को- जो खुद लेखिका भी है- अपने बुरी तरह बीमार पति को जीवित रखने के लिए बहुत पैसे चाहिए। वह नायिका एक प्रतिष्ठित लेखक पर आरोप लगाती है कि उसने लेखिका के जीवन पर कहानी लिखी है और इस तरह उसे सार्वजनिक अपमान और लांछना का विषय बना डाला है। वह एक प्रतिष्ठित पत्रिका के संपादक से आग्रह करती है कि वह इस मामले में पंचायत बिठाएं और हर्जाना दिलाएं। यह पंचायत बैठती है, लेखिका इसमें अपने और कथा लेखक के बीच हुए पत्र-व्यवहार को सामने रखती है, फोन की बातचीत के टेप पेश करती है, लेखक से बहस करती है और अंतत: मुकदमा जीत कर लेखक से छह लाख रुपये की रकम वसूल कर लौटती है।